Indië: Honderde siek, een dood van onbekende siekteIndië se landsvlag. Argieffoto: Pixabay Een persoon is dood en meer as 450 is gehospitaliseer weens ’n onbekende siekte wat in die Indiese deelstaat Andhra Pradesh uitgebreek het. USA Today berig dat tientalle mense van verskillende ouderdomme die afgelope naweek in Eluru, ’n stad in dié suidelike staat, ineengestort en toevalle gekry het. Hulle het ook simptome van naarheid, bewusteloosheid, duiseligheid en erge hoofpyn ervaar. Volgens berigte het by sommiges selfs skuim by hul monde uitgekom. Van diegene wat ineengestort het, het gekla oor hul oë wat brand. Volgens die berig is ’n 45-jarige man, wat in die hospitaal opgeneem is vir simptome van naarheid en epilepsie, aan ’n hartaanval dood. India Today het berig 200 mense is sedertdien ontslaan. Die hoofminister van Andhra Pradesh, YS Jaganmohan Reddy, het Maandag pasiënte in die hospitaal besoek. Volgens ’n berig in The Guardian het spesialiste van die All India Institute of Medical Sciences na die staat gereis om die moontlike oorsaak van die siekte te probeer bepaal. Moontlike voedsel- of waterbesoedeling of lugvergiftiging is onder meer ondersoek. Sover het watermonsters uit die betrokke gebiede geen tekens van besoedeling getoon nie. So ook het mense wat nie water van hierdie spesifieke munisipale waterbron ontvang nie, ook siek geword. Volgens Dolla Joshi Roy, ‘n distrikswaarnemingsbeampte, is al die pasiënte wat vir dié vreemde siekte gehospitaliseer is, negatief vir Covid-19 getoets. “So ons weet die oorsaak is nie Covid-19 nie,” het hy gesê. Die pasiënte het ook negatief getoets vir ander muskiet-oordraagbare siektes soos dengue- en Chikungunya-koors asook herpes. Die uitbreking het die las op die gesondheidsorgstelsel in Andhra Pradesh verhoog. Dié staat het die derde meeste gevalle van Covid-19-infeksies in die land. Tot op hede is 800 000 gevalle in hierdie staat aangemeld. Indië het al meer as 9,7 miljoen Covid-19-gevalle aangemeld.